### Beslutningstema

Under dette punkt skal der besluttes, om Tønder Kommune vil overdrage Ballum Skole til Foreningen Ballum Multihus

### Sagsfremstilling

Ballum Idrætsforening har siden nedlæggelsen af Ballum Skole haft en driftsaftale med Tønder Kommune om benyttelse af skolen til foreningsliv og andre lokale aktiviteter.

Ejendomme har i en længere periode, som led i [adresse], været i forhandlinger med Ballum Idrætsforening, som varetager forhandlingerne om overdragelse af skolen til Foreningen Ballum Multihus, om forudsætningerne for overtagelse af tidligere Ballum Skole (areal til overdragelse vedhæftet).

For at foreningen kan se, at de fremadrettet kan drifte bygningen med den nødvendige økonomi, er der behov for, at den ældste og mest nedslidte del af skolen fjernes. Det areal, der skal fjernes, svarer til 1.254 m2 (skitse vedhæftet). Ud fra erfaringstal vil denne nedbrydning give kommunen en udgift på ca. 1,4 mio. kr. plus frakobling/afslutning af de tekniske installationer, hvorved en nedbrydning af den ældste del af ejendommen vil beløbe sig til ca. 1,5 mio kr.

Ballum Idrætsforening har, på vegne af Foreningen Ballum Multihus, fremsendt et oplæg til en tilpasning af skolen (vedhæftet), så det svarer til deres behov med et samlet budget på 2.261.730 kr., indeholdende frivilligt arbejde og egenfinansiering.

I projektet lægger foreningen op til, at de forestår nedbrydningen og tilpasningen af skolen mod et tilskud fra Tønder Kommune på 1.480.000 kr., og garanterer, at der ikke kommer yderligere udgifter for Tønder Kommune.

Ved at Idrætsforeningen udfører arbejdet, kombineret med frivillig arbejde, egenfinansiering og priser fra lokale entreprenører, får de mulighed for at optimere varmeanlægget og tilpasse bygningen, så den opfylder deres behov. Projektet skal ses som et samskabelsesprojekt hvor der i et samarbejde med Idrætsforening, og eventuelt et partnerskab med Lokalrådet og Foreningen Ballum Multihus, sikres ejerskab og engagement til en fornuftig drift og vedligehold fremadrettet.

For realisering af projektet er første step, at den tidligere skole overdrages til Foreningen Ballum Multihus, hvorefter Ballum Idrætsforening kan søge om tilskud fra nedrivningspuljen og sætte projektet i gang.

Efter en overdragelse er det en forudsætning, at der søges og gives en nedrivningstilladelse, og at alt byggeaffald og bygningsdele bortskaffes korrekt. Tønder kommune vil føre tilsyn med nedbrydningen.

Herudover er det et opmærksomhedspunkt, at der er en afledt økonomisk konsekvens på ca. 40.000 kr. årligt i form af øget lokaletilskud fra Sundhed, Kultur og Frivillighed til foreningen Ballum Multihus.

### Økonomi

Samlet budget 2.261.730 kr.

Indregnet frivilligt arbejde 405.315 kr.

Egenfinansiering 376.415 kr.

Kommunalt tilskud 1.480.000 kr.

Kommunal driftsbesparelse 445.000 kr./år.

Tilskuddet på 1.480.000 kr. kan efter ansøgning fra Ballum Idrætsforening finansieres helt eller delvist af Tønder Kommunes nedrivningspulje. En eventuel restbetaling, såfremt puljen ikke kan dække det fulde beløb, finansieres af Ejendomsservice-midler.

### Lovgrundlag

Sagen er vurderet af kommunens jurist, der konkluderer, at der med kommunalfuldmagten kan ydes tilskud til Ballum Idrætsforening som beskrevet i sagsfremstillingen

### Direktionen indstiller,

at Ballum Skole overdrages til Foreningen Ballum Multihus,

at Tønder Kommune yder et tilskud på 1.480.000 kr. efter en overdragelse af ejendommen, og

at indstillingen videresendes til Kommunalbestyrelsen.

Beslutning fra Teknik- og Miljøudvalget, 7. februar 2023, pkt. 12:

Indstillingen anbefales.

Beslutning fra Økonomiudvalget, 9. februar 2023, pkt. 22:

Indstillingen anbefales.

### Beslutning

Indstillingen godkendt.